Saglasno članu 54 stav 1 tačka 29 Statuta Glavnog grada ("Sl. list CG-opštinski propisi", br.08/19), Skupština Glavnog grada - Podgorice, na sjednici održanoj dana 4. maja 2021. godine, razmatrala je Izvještaj o realizaciji programa obavljanja komunalnih djelatnosti "Vodovod i kanalizacija“ d.o.o. – Podgorica za 2020. godinu i na osnovu člana 123 i 124 Poslovnika Skupštine Glavnog grada ("Sl. list CG-opštinski propisi", br.31/19, 16/20 i 43/20), donijela sljedeće

**OCJENE I ZAKLJUČKE**

**O C J E N E**

Izvještaj o realizaciji programa obavljanja komunalnih djelatnosti "Vodovod i kanalizacija” d.o.o. – Podgorica za 2020. godinu sačinjen je shodno Zakonu o komunalnim djelatnostima (“Sl.list CG, br. 55/16, 74/16, 02/18 i 66/19) i Pravilniku o bližem sadržaju godišnjeg program obavljanja komunalnih djelatnosti i godišnjeg izvještaja o realizaciji godišnjeg progama obavljanja komunalnih djelatnosti (“Sl.list CG”, br. 54/20) i Ugovoru o povjeravanju obavljanja komunalnih djelatnosti i korišćenju komunalne infrastrukture i drugih sredstava u svojini Glavnog grada Podgorica („Sl.list CG – opštinski propisi“, br.16/20).

Izvještaj je koncipiran na način da prati realizaciju aktivnosti koje su predviđene Programom rada ovog Društva za 2020.godinu, uzimajući u obzir okolnosti koje su izazvane virusom COVID 19, a koje su uticale na nephodnost prilagođavanja poslovanja novonastalim uslovima uz obavezu Društva da obezbijedi ekonomsku održivost ovako velikog sistema.

Osnovni oblici organizovanja Društva, shodno Statutu Društva, su: Sektor za tehničko – operativne, Sektor za ekonomsko poslove, Sektor za pravne i opšte poslove, Sektor kvaliteta vode za ljudsku upotrebu i Sektor za razvoj mjerenje i informacione tehnologije, koji u svom sastavu imaju službe.

Društvu je povjereno obavljanje poslova sakupljanja, prečišćavanja i distribucije vode, uklanjanje otpadnih voda, koje su djelatnosti od javnog interesa, kao djelatnosti koje nijesu od javnog interesa a odnose se na postavljanje vodovodnih i kanalizacionih sistema, inženjerska djelatnost, tehničko ispitivanje i analize, kao i sakupljanje, prećišćavanje i distribucija vode u flašama ili cistijernom.

Odbor direktora Društva, kao organ upravljanja, održao je u 2020.godini 12 sjednica na kojima je razmatrao i usvajao važne informacije, izvještaje, programe i druge materijale od značaja za poslovanje.

Povjerene poslove iz osnovne i dopunske djelatnosti, Društvo je realizovalo u 2020.godini sa 574 izvršioca, od čega je 546 angažovano na neodređeno, 26 na određeno i 2 pripravnika.

‘’Vodovod i kanalizacija’’ d.o.o.Podgorica je u izvještajnom periodu realizovalo planirane poslove iz osnovne djelatnosti Društva u skladu sa Programom rada za 2020. godinu. Naime, u 2020.godini ukupno je sa svih vodoizvorišta potisnuto 38.108.895m3 vode, dok je fakturisana količina vode iznosila 19.292.103m3 vode, čime se zaključuje da gubici iznose 18.816.792m3 ili 49,38%. Kontinuirano su vršene aktivnosti na redovnom održavanju pumpnih stanica, bunara i rezervora, kao i na održavanju vodovodne mreže, sistema fekalne i atmosferske kanalizacije, uz izvođenje radova na katastarskom snimanju i obradi cjevovoda i šahti.

U izvještajnom periodu u internoj laboratoriji izvršena je analiza 830 uzoraka sirove vode sa vodoizvorišta na fizičko-hemijske i 827 uzoraka na mikrobiološke parametre kvaliteta, kao i kontrola vode iz distributivne mreže i to 3 143 uzoraka na fizičko-hemijske i 3 155 uzoraka na mikrobiološke parametre kvaliteta. Takođe, u 2020.godini laboratorija je dobila Rješenje o ovlašćenju za vršenje analize vode u okviru samokontrole, kao i u novoizgrađenim i rekonstruisanim objektima prije njihove upotrebe, koji se nalaze na teritoriji grada Podgorica, dok je postupak reakreditacije laboratorije prema novom standardu odložen zbog epidemiološke situacije.

Tokom 2020.godine Društvo je realizovalo značajne investicije u cilju unapređenja i proširenja hidrotehničke infrastrukture u vrijednosti od 1.991.567,67€. Navedeni radovi su se odnosili na generalni remont pumpnih agregata na PS”Mareza 2” u vrijednosti od 159.985,73€, izgradnju i rekonstrukciju primarne i sekundarne vodovodne mreže u naseljima: Zlatica, Doljani i Velje brdo, u iznosu od 581.600,02€, radove na Kakarickoj gori – II faza, u vrijednosti od 196.840,84€, kao i radove na prostoru opštine u okviru Glavnog grada u vrijednosti od 246.602,50€. Takođe, na seoskom području izvršeni su radovi ukupne vrijednosti 792.405,98€ a najveći broj aktivnosti se izvodio na području Lješanske nahije.

Pored navedenog, Društvo je izvodilo radove na izgradnji fekalne i atmosferske kanalizacije u ukupnoj vrijednosti od 201.957,17€.

Aktivnosti na izgradnji Postrojenja za prečišćavanje otpadnih voda tokom 2020.godine realizovale su se shodno planiranoj dinamici. Naime za komponente koje se odnose na izgradnju PPOV, Postrojenja za tretman mulja i Postrojenja za spaljivanje mulja, započet je tenderski period koji se odnosi na ocjenjivanje dokumenata predkvalifikacije, pripremu i podnošenje izvještaja o procjeni predkvalifikacije (konačan izvještaj 24.09.2020.godine), pripremu i odobrenje nacrta tenderske dokumentacije, zaključno sa pripremom konačne tenderske dokumentacije. Takođe, u cilju izgradnje primarnog kolektora i cjevovoda-pješačkog mosta, tokom 2020.godine zaključeni su ugovori sa “Bemax”d.o.o., nakon čega se pristupilo izvođenju radova koji se relizuju planiranom dinamikom, dok su takođe značajno realizovani i radovi na proširenju kanalizacione mreže. Aktivnosti vezane za pripremu tenderske dokumentacije za unaprijeđenje upravljanja otpadnim vodama u vinariji 13.jul Plantaže su u toku.

**Ukupan prihod** koji je ostvaren u 2020.god. iznosi **17.264.983,37** €. Prihod iz osnovne djelatnosti učestvuje sa 55,52% u ukupnom prihodu i iznosi 9.585.332,35€. Prihod od dopunske djelatnosti iznosi 6.019.256,85€ i u ukupnom prihodu učestvuje sa 34,86%, dok vanredni prihodi iznose 1.660.394,17€.

**Ukupan rashod**, u izvještajnom periodu, iznosi **16.903.326,68€,** od čega poslovni rashodi iznose 14.173.935,69€, a vanredni 2.729.390,99€. Najveću stavku u rashodima čine troškovi zarada, naknada zarada i ostali lični rashodi i isti iznose od 6.372.456,77€.

U izvještajnom periodu, ostvarena je **neto dobit**  u iznosu od **44.337,00€.**

Ukupno naplaćena potraživanja Društva na 31.12.2020. godine iznose 12.047.526,81€, dok nenaplaćena potraživanja na dan 31.12.2020.godine iznose 5.949.206,89€.

Društvo je kreditno zaduženo i tokom 2020.godine, obzirom na situaciju izazvanu virusom COVID 19 izvršen je reprogram duga po osnovu kredita.

Stepen ostvarenja Plana javnih nabavki za 2020.godinu iznosi 57%, koga karakteriše najveći stepen ostvarenja u segmentu koji se odnosi na radove, dok je razlog za nerealizovanje stavki iz segmenata roba i usluga bilo poništenje tendera kao i raspisivanje tendera na kraju izvještajne godine i sl.

U 2020.godini “Vodovod i kanalizacija” d.o.o. Podgorica utvrdilo je cjenovnik za usluge javnog vodosnabdijevnja, isporuku vode za piće drugom vršiocu, prihvatanje, odvođenje i prečišćavanje komunalnih otpadnih voda, shodno Metodologiji za utvrđivanje cijena za obavljanje regulisanih komunalnih djelatnosti (“Sl.list CG” br.56/20), na koji je Regulatorna agencija za energetiku dala saglasnost, a nakon toga, shodno zakonskoj proceduri i Skupština Glavnog grada – Podgorica.

Na bazi prezentiranih pokazatelja može se ocijeniti da je „Vodovod i kanalizacija“d.o.o. Podgorica kvalitetno realizovalo poslove iz osnovne i dopunske djelatnosti, kroz realizaciju aktivnosti definisanih Programom rada ovog Društva za 2020.godinu.

Polazeći od datih ocjena, Skupština Glavnog grada donosi sljedeće:

**Z A K LJ U Č K E**

1. Usvaja se Izvještaj o realizaciji programa obavljanja komunalnih djelatnosti "Vodovod i kanalizacija d.o.o. – Podgorica za 2020. godinu;
2. Nastaviti sa započetim radovima i aktivnostima na izgradnji Postrojenja za prečišćavanje otpadnih voda, shodno planiranoj dinamici;
3. Sprovesti mjere kontrole na identifikaciji ilegalnih priključaka u cilju smanjenja nelegalnih potrošača vode, naročito u prigradskim naseljima, kao i druge mjere koje će doprinijeti smanjenju gubitaka na mreži;
4. U cilju povećanja naplate potraživanja preduzeti sve raspoložive mjere;
5. Za realizaciju navedenih zaključaka zadužuje se menadžment ‘’Vodovod i kanalizacija’’ d.o.o.- Podgorica.

Broj:02-016/21-444

Podgorica, 4. maja 2021.godine

**SKUPŠTINA GLAVNOG GRADA – PODGORICE**

**PREDSJEDNIK SKUPŠTINE,**

**dr Đorđe Suhih**